Lotte Rod (RV), 2012-04-19:
For Radikale Venstre er det helt afgørende, at folkeskolen er vores skole.
Det er vigtigt, at vi er fælles om skolen.
Det betyder, at vi anerkender, at der kan være en god grund til, at man ønsker at holde et lavt elevtal i en klasse eller på et klassetrin.
Det kan f.eks. være, hvis der er flere elever med store faglige udfordringer eller med adfærdsproblemer, hvis der er problemer med trivslen på grund af mobning eller klikedannelser, eller hvis der er så alvorlige problemer med uro i klassen, at det voldsomt hæmmer undervisningen og elevernes læring, eller hvis der allerede er kommet mange nye elever samme år.
Beskyttelsen går på klassen som helhed, og det er derfor ikke muligt at afvise en bestemt elev.
Alle skal behandles lige og efter de samme kriterier, uanset hvem de er.
Det bliver altså kommunernes opgave at udarbejde en plan for, hvilke formål man ønsker at opnå, når man fraviger det frie valg, og hvornår.
For det andet er vi obs på, at det frie skolevalg ikke skal føre til opdelte skoler.
I Radikale Venstre vil vi gerne blive endnu klogere på, hvad man kan gøre for at undgå, at skoler bliver opdelt.
Udvalget om mere frit skolevalg har f.eks. foreslået, at der kan laves forsøg, hvor en kommune kan have fælles skoledistrikter for to eller flere skoler, hvor man kan fordele eleverne for at få en mere balanceret elevsammensætning.
For det tredje har vi et fælles ansvar for at sikre, at alle skoler er attraktive for elever og forældre.
En af de ting, som vi er meget optaget af, er at gøre vores tosprogede børn til en ressource.
Derfor er vi glade for, at regeringen har taget en række initiativer for at styrke skolernes muligheder for at give de tosprogede elever et endnu bedre undervisningstilbud.
Vi har et udviklingsprogram, hvor 14 skoler får en ekstra håndsrækning til at iværksætte målrettede indsatser for at løfte elevernes faglige niveau.
Vi har forlænget og udvidet tosprogstaskforcen og igangsat projektet »Målrettede indsatser for tosprogede elever«.
Med dette lovforslag bliver det også fastslået, at det aldrig har været meningen, at det frie skolevalg skulle give uforudsete ekstraomkostninger for kommunerne.
Derfor rummer forslaget den aftale, som den tidligere regering lavede med KL, om, at bopælskommunens visitation til specialundervisning skal være bindende for karakteren af det tilbud, som skolekommunen kan give, og at bopælskommunen kun skal dække handicappede elevers transportomkostninger svarende til det beløb, det ville koste at blive kørt til distriktsskolen eller den skole, som eleverne er henvist til af bopælskommunen.
Der er blevet rejst en del bekymring om den del af forslaget.
For Radikale Venstre er det for det første helt afgørende, at lovforslaget ikke stiller handicappede elever dårligere end andre elever, og for det andet har vi netop aftalt i forligskredsen, at vi vil følge det nye tiltag tæt, og at vi en gang årligt tager op, om ordningen fungerer hensigtsmæssigt.
Med disse ord vil Radikale Venstre støtter lovforslaget.
Det kan være, at vi Radikale skulle have en ambition om at blive større end DF, så jeg ikke altid skal op at skrue talerstolen ned efter hr. Alex Ahrendtsen.
Med dette lovforslag giver vi mulighed for at flytte sekretariatsfunktionerne for Klagenævnet for vidtgående specialundervisning til Ankestyrelsen.
Ankestyrelsen er landets øverste klageinstans og er allerede klageinstans i forbindelse med sager om folkeskolelovens bestemmelser om fripladstilskud, søskendetilskud og VEU-godtgørelse.
Ideen med at flytte til sekretariatsfunktionen er at gøre sagsbehandlingen endnu mere kvalificeret.
Jeg vil gerne understrege, at fagmedarbejderne fra det nuværende sekretariat flytter med over til Ankestyrelsen, og at forslaget kun ændrer sekretariatsfunktionen og ikke klagenævnets kompetence eller uafhængighed.
Forslaget ændrer altså ikke klagenævnets tilgang til sagerne.
Det Radikale Venstre kan støtte forslaget.